Soredut di matine, al jere un puest bielissim. A levin ducj a passâ une ore o a fâ fotografiis.
Ma une dì, il panorame al jere sparît: tal so puest al jere saltât fûr il mostri.
Si jevave sù par desenis di metris, un rodul supierbeôs, cence cjâf.
A Bastian i plaseve bussâ Lise poiantle su chê uniche, grandonone, çate di fier.
La creature e veve metût sù i braçs: doi, cuatri, sîs… Une divinitât in grât di spacâ il rigoi dal cîl dal mont. Lise la odeave. Al jere plui biel achì, prime, e diseve di continuo.
A rivarin cul elicotar. I pearin i braçs cun fîi finissims. Un pentagram arcuât che al cjapave sù tal so grim i uciei tant che notis, ma cence nissune poesie.
Lôr doi a vignivin chi a volêsi ben, il mostri ju cjalave, ‘sisinant di intese, ma chei dal paîs no lu volevin. Al è brut, a disevin, al è un pericul.
Alore il mostri al metè sù ancje la muse. Voi di agnel e ridade di paiaso. Nissun al veve plui pôre di lui, cumò. Bastian al alçave lis spalis, Lise e rideve fintremai che i vignive la tos.
A tornarin a tacâ a fâ fotografiis. Il mostri al steve in pose, sfidant l’aiar. A Bastian e Lise i interessave dome l’imbrunî e si bussavin come se a vessin voie di supâsi i vuès.
Al è ancjemò brut, a disevin. La muse no baste. Cussì a rivarin i writers: il cuarp si cuvierzè di univiers colorâts. L’odôr di vernîs cuasi ti sturnive.
Comprarai la moto, al diseve lui, O larìn al mâr. Jê e riduçave. Jo stoi imparant a fâ di mangjâ. Lui nol capive, ma jê e jere cussì contente che e steve mâl.
Il mostri al invecjà prin dal lôr amôr. La vernîs si scrostave e si intacave inte cjamese, intant che Bastian al fumave e al vaive. Lise no jere cun lui.
E veve pierdût i cjavei, Bastian nol ve il coraç di cjalâle. Ere bielissime, i vevin dite. Someave vive.
Al mâr no lerin mai. Sot dal eletrodot, cumò, lui nol torne plui.
di Raffaele Serafini
Contis dal Ostîr
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn